তথ্যবিবরণী নম্বর : ১২৮৫

**বাংলাদেশ চ্যালেঞ্জ ক্যাম্পেইন উদ্বোধন করলেন আইসিটি প্রতিমন্ত্রী**

ঢাকা, ২৫ চৈত্র (৮ এপ্রিল) :

 সারাদেশে করোনা ভাইরাসের প্রাদুর্ভাবের কারণে সৃষ্ট পরিস্থিতিতে ঘরে বসে নিজের বাড়ি, হাসপাতাল ও ফার্মেসি-সহ প্রয়োজনীয় স্থানের তথ্য একটি ম্যাপে সংযুক্ত করার লক্ষ্যে শুরু হয়েছে বাংলাদেশ চ্যালেঞ্জ শীর্ষক ক্যাম্পেইন। আজ অনলাইনে এই ক্যাম্পেইনের উদ্বোধন করেন তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক।

 “ঘরে বসেই পথ দেখানো সম্ভব”- এ স্লোগানে শুরু হওয়া এই ক্যাম্পেইন বাস্তবায়নে কাজ করছে বাংলাদেশ স্কাউটস, বেসরকারি টেলিকম কোম্পানি গ্রামীণফোন এবং আইসিটি ডিভিশনের এটুআই প্রোগ্রাম।

 এ উপলক্ষে আয়োজিত অনলাইন সংবাদ সম্মেলনে প্রধান অতিথির বক্তব্যে আইসিটি প্রতিমন্ত্রী বলেন, দেশের পুরো মানচিত্র ডিজিটাল সার্চিং ম্যাপে সংযুক্ত করার মাধ্যমে করোনা পরিস্থিতি মোকাবিলা করা সম্ভব । দেশের সকল তরুণ সমাজকে ঘরে থেকে নিজের এলাকার গুরুত্বপূর্ণ স্থাপনা ও স্থানের তথ্য ম্যাপে সংযুক্ত করার আহ্বান জানিয়ে প্রতিমন্ত্রী বলেন, ডিজিটাল বাংলাদেশ বিনির্মাণের পাশাপাশি মানবিক বাংলাদেশ তৈরিতে তরুণদের এগিয়ে আসতে হবে।

 অনুষ্ঠানে জানানো হয়, গুগল ম্যাপ ও ওপেন স্ট্রিট ম্যাপ-সহ গ্রামীণ ফোনের নিজস্ব ম্যাপিং সিস্টেমে সংযুক্ত করা যাবে স্কুল, বাড়ি, হাসপাতাল ও ফার্মেসি-সহ যেকোনো প্রয়োজনীয় স্থানের তথ্য। যেকোনো স্থান থেকে Bangladeshchallenge.com এই ঠিকানায় গিয়ে সঠিক ম্যাপিং লোকেশন নিবন্ধন করা যাবে।

#

শহিদুল/রাহাত/রেজ্জাকুল/রেজাউল/২০২০/২১০০ ঘণ্টা

তথ্যবিবরণী নম্বর : ১২৮৪

**করোনায় মৌচাষিদের সর্বাত্মক সহায়তা দেবে বিসিক**

ঢাকা, ২৫ চৈত্র (৮ এপ্রিল) :

 করোনা ভাইরাসের সংক্রমণ প্রতিরোধে দেশের সর্বত্র গণপরিবহণ সুবিধা সীমিত থাকায় মধু সংগ্রহে সমস্যার সম্মুখীন মৌচাষি ও মৌয়ালদের সর্বাত্মক সহায়তা প্রদান করবে বাংলাদেশ ক্ষুদ্র ও কুটির শিল্প করপোরেশন (বিসিক)। বিশেষ করে, সুন্দরবনে মধু সংগ্রহের মৌসুম শুরু হওয়ায় সেখানে মৌয়ালরা যেতে কোন ধরনের প্রতিবন্ধকতার সম্মুখীন হলে বিসিক এ ক্ষেত্রে সহায়তা প্রদান করবে।

 বিসিক চেয়ারম্যান মোশ্‌তাক হাসান সুন্দরবনে মধু সংগ্রহের ক্ষেত্রে কোনো সমস্যা দেখা দিলে মৌয়ালদের বিসিকের খুলনা, বাগেরহাট, পটুয়াখালী ও সাতক্ষীরা জেলা অফিসগুলোতে যোগাযোগ পরামর্শ দিয়েছেন। তিনি মধু সংগ্রহে মৌয়াল ও মৌচাষিদের বিসিকের পক্ষ হতে সর্বাত্মক সহায়তার আশ্বাস প্রদান করেন।

 বাংলাদেশ ক্ষুদ্র ও কুটির শিল্প কর্পোরেশন (বিসিক)-এর আধুনিক পদ্ধতিতে মৌচাষ প্রকল্পের পরিচালক খন্দকার আমিনুজ্জামান জানান, প্রতিবছর ১৫ অক্টোবর থেকে ৩১ মে পর্যন্ত দেশের বিভিন্ন স্থান হতে গড়ে ১০ হাজার মেট্রিক টন মধু সংগ্রহ করা হয়ে থাকে। এ বছর ইতোমধ্যে আট হাজার মেট্রিক টন মধু সংগৃহীত হয়েছে।

#

মাসুম/রাহাত/রেজ্জাকুল/রেজাউল/২০২০/২০৫৮ ঘণ্টা

তথ্যবিবরণী নম্বর : ১২৮৩

**মুক্তিযুদ্ধে কূটনীতিবিদ কে এম শিহাবুদ্দিন ও আমজাদুল হকের অবদান স্মরণ করলেন পররাষ্ট্রমন্ত্রী**

ঢাকা, ২৫ চৈত্র (৮ এপ্রিল) :

 বাংলাদেশের মুক্তিযুদ্ধের সময় তৎকালীন নয়াদিল্লিস্থ পাকিস্তান হাইকমিশনের সেকেন্ড সেত্রেটারি কে এম শিহাবুদ্দিন এবং এসিস্টেন্ট প্রেস এটাশে আমজাদুল হকের অবদান স্মরণ করেছেন পররাষ্ট্রমন্ত্রী ড. এ কে আব্দুল মোমেন। তৎকালীন পূর্ব পাকিস্তানে পাকিস্তানি সামরিক বাহিনীর গণহত্যার প্রতিবাদে সর্বপ্রথম কূটনীতিকের পদ ছেড়ে দিয়ে তাঁরা বঙ্গবন্ধু শেখ মুজিবুর রহমান ঘোষিত স্বাধীন, সার্বভৌম বাংলাদেশের প্রতি আনুগত্য স্বীকার করেন।

 পররাষ্ট্রমন্ত্রী সম্প্রতি কে এম শিহাবুদ্দিনের অসুস্থ স্ত্রীর সাথে কথা বলেন, খোঁজখবর নেন এবং মুক্তিযুদ্ধে এই দুই কূটনীতিকের অবদানের কথা তুলে ধরেন।

#

তৌহিদুল/রাহাত/রেজ্জাকুল/রেজাউল/২০২০/১৯২৫ ঘণ্টা

তথ্যবিবরণী নম্বর : ১২৮২

**অনলাইনে আইসিটি বিভাগের এডিপি পর্যালোচনা সভা অনুষ্ঠিত**

ঢাকা, ২৫ চৈত্র (৮ এপ্রিল) :

 তথ্য ও যোগাযোগ প্রযুক্তি বিভাগের ২০১৯-২০ অর্থবছরের মার্চ মাসের বার্ষিক উন্নয়ন কর্মসূচি (এডিপি) এর বাস্তবায়ন পর্যালোচনা সভা আজ জুম অনলাইন পদ্ধতিতে অনুষ্ঠিত হয়। তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক সভাপতি হিসেবে সভায় অনলাইনে যুক্ত হন।

 সভায় আইসিটি বিভাগের সিনিয়র সচিব এনএম জিয়াউল আলম, বাংলাদেশ হাইটেক পার্ক কর্তৃপক্ষের এমডি হোসনে আরা বেগম, বিভিন্ন সংস্থা প্রধান এবং প্রকল্প পরিচালকগণ নিজ নিজ বাসভবন থেকে অনলাইনে যুক্ত হন।

 সভায় আইসিটি বিভাগের চলতি অর্থবছরের চলমান প্রকল্পসমূহের অগ্রগতি নিয়ে বিস্তারিত আলোচনা করা হয়। প্রকল্প পরিচালকগণ নিজ নিজ প্রকল্পের সর্বশেষ অগ্রগতি সভায় তুলে ধরেন।

 প্রতিমন্ত্রী প্রকল্পসমূহের কাজ এগিয়ে নিতে প্রকল্প পরিচালকগণকে প্রয়োজনীয় নির্দেশনা প্রদান করেন। এ সময় চলমান প্রকল্পসমূহের কাজ নির্ধারিত সময়ে শেষ হবে বলে আশাবাদ ব্যক্ত করেন প্রতিমন্ত্রী।

 উল্লেখ্য, চলতি অর্থবছরে আইসিটি বিভাগের অধীন মোট ৩১টি চলমান প্রকল্পের জন্য প্রায় সাড়ে ১৬শ কোটি টাকা বরাদ্দ রয়েছে। মার্চ ২০২০ পর্যন্ত প্রকল্পসমূহের কাজের গড় অগ্রগতি প্রায় ৬৪ শতাংশ বলে সভায় জানানো হয়।

#

শহিদুল/রাহাত/রেজ্জাকুল/রেজাউল/২০২০/১৮৫২ ঘণ্টা

তথ্যবিবরণী নম্বর : ১২৮১

 **পীরগঞ্জে স্পিকারের নিজস্ব তহবিল থেকে ত্রাণ বিতরণ**

পীরগঞ্জ (রংপুর) , ২৫ চৈত্র (৮ এপ্রিল) :

 স্পিকার ড. শিরীন শারমিন চৌধুরীর পক্ষে আজ তাঁর নিজ নির্বাচনি এলাকা রংপুরের পীরগঞ্জ উপজেলায় উদ্ভূত করোনা পরিস্থিতিতে অসহায় দুস্থ পরিবারের মাঝে ত্রাণ বিতরণ করা হয়েছে। স্পিকারের ব্যক্তিগত তহবিল হতে পীরগঞ্জ উপজেলা ছাত্রলীগের মাধ্যমে উপজেলার ৭টি ইউনিয়নের ৩৫০টি পরিবারের মাঝে এ ত্রাণ বিতরণ করা হয়। এসময় প্রত্যেক পরিবারের মাঝে পাঁচ কেজি চাল, পাঁচ কেজি আলু, এক কেজি ডাল, একটি সাবান ও একটি মাস্ক বিতরণ করা হয়।

 স্পিকার এক বার্তায় জানান, প্রধানমন্ত্রী শেখ হাসিনা সমাজের সবচেয়ে পিছিয়ে পড়া জনগোষ্ঠী, যেমন- কৃষি শ্রমিক, দিনমজুর, রিক্সা ও ভ্যান চালক, পরিবহন শ্রমিক, ভিক্ষুক, প্রতিবন্ধী, পথশিশু, স্বামী পরিত্যাক্তা, বিধবা নারী এবং হিজড়া সম্প্রদায়ের প্রতি বিশেষ নজর রাখা-সহ ত্রাণ সহায়তা প্রদান করতে নির্দেশনা প্রদান করেছেন। সমগ্র বিশ্বের সাথে সাথে  করোনা ভাইরাসের সংক্রমণ বাংলাদেশে বাড়ছে। এ অবস্থায় প্রত্যেককে প্রধানমন্ত্রী শেখ হাসিনার ৩১ দফা নির্দেশনা মেনে চলতে এবং সকলকে বাড়িতে থাকতে অনুরোধ জানানো হয়।

#

*তারিক*/রাহাত/রেজ্জাকুল/রেজাউল/২০২০/১৭৫৮ *ঘণ্টা*

তথ্যবিবরণী নম্বর : ১২৮০

**শবে বরাতে বিশেষ দোয়া করার এবং কবরস্থান ও মাজারে**

**জনসমাগম না করার আহ্বান ইসলামিক ফাউন্ডেশনের**

ঢাকা, ২৫ চৈত্র (৮ এপ্রিল) :

 যথাযোগ্য ধর্মীয় মর্যাদায় আগামীকাল ১৪ শাবান ১৪৪১ হিজরি দিবাগত রাতে সারাদেশে পবিত্র শবে বরাত উদ্‌যাপিত হবে। দেশে করোনা ভাইরাসের সংক্রমণ রোধে গৃহীত সতর্কতামূলক ব্যবস্থার প্রেক্ষিতে বিরাজমান পরিস্থিতিতে মহিমান্বিত এ রজনিতে নিজ নিজ বাসস্থানে অবস্থান করে করোনা ভাইরাসের সংক্রমণ থেকে পরিত্রাণ কামনা করে বিশেষ দোয়া করার এবং কবরস্থান ও মাজারে জনসমাগম না করার আহ্বান **জানিয়েছে ইসলামিক ফাউন্ডেশন।**

 **আজ ইসলামিক ফাউন্ডেশনের এক প্রেস বিজ্ঞপ্তিতে এ আহ্বান জানানো হয়।**

 **বিজ্ঞপ্তিতে জানানো হয় ধর্মপ্রাণ** মুসলমানগণ এ রাত মহান আল্লাহর রহমত ও নৈকট্য লাভের আশায় নফল নামাজ, কোরআন তিলাওয়াত, জিকির-সহ বিভিন্ন ইবাদত বন্দেগীর মাধ্যমে অতিবাহিত করেন। এই ইবাদত বন্দেগীর সময় করোনা ভাইরাস থেকে প্রিয় মাতৃভূমি, মুসলিম উম্মাহ ও বিশ্ববাসীকে সুরক্ষা ও নিরাপদ রাখার বিষয়ে মহান আল্লাহর দরবারে বিশেষ দোয়া করার জন্য দেশের ধর্মপ্রাণ মুসলমানদের প্রতি বিজ্ঞপ্তিতে আহ্বান জানানো হয়। দেশের আলেম-ওলামা, পীর- মাশায়েখ, মসজিদের খতিব, ইমাম, মুয়াজ্জিন, মাদরাসার অধ্যক্ষ ও শিক্ষকসহ সকল ধর্মপ্রাণ মুসলমানকে এই দোয়া ও প্রার্থনা করার জন্য অনুরোধ করা হয়েছে।

করোনা ভাইরাস ব্যাপক হারে সংক্রমিত হওয়ার আশঙ্কা থাকায় পবিত্র শবে বরাতে কবরস্থান ও মাজারে জনসমাগম না করে নিজ নিজ বাসস্থানে অবস্থান করে মৃত আত্মীয়-স্বজনের রূহের মাগফেরাত কামনা ও দোয়া করার জন্য ইসলামিক ফাউন্ডেশনের পক্ষ থেকে আহ্বান জানানো হয়েছে। একই সাথে কবরস্থান ও মাজারের গেইট বন্ধ রাখা-সহ কবরস্থানের ভিতর ও বাহিরে জনসমাগম রোধে ব্যবস্থা গ্রহণের জন্য সংশ্লিষ্টদের অনুরোধ করা হয়েছে।

এছাড়া করোনা ভাইরাস সংক্রমণ নিয়ে গুজব ছড়ানো ও গুজবে বিশ্বাস হতে বিরত থাকার জন্যও ইসলামিক ফাউন্ডেশনের পক্ষ থেকে সকলকে বিশেষভাবে অনুরোধ করা হয়েছে।

#

আনিস মাহমুদ/রাহাত/রেজ্জাকুল/রেজাউল/২০২০/১৮২৪ ঘণ্টা

Handout Number : 1279

**Chinese Foreign Minister Wang Yi Phoned Dr. Momen**

 Dhaka, 8 April:

 The Chinese State Councilor and Foreign Minister Wang Yi spoke to Foreign Minister Dr. A K Abdul Momen over telephone yesterday.

 During the telephonic conversation, Dr. Momen told his Chinese counterpart the possibility of bringing an expert team of technicians from China to support ‘Sheikh Russel Gastro-liver Institute and Hospital’ which has been declared a dedicated facility in Dhaka for Coronavirus treatment. He also discussed the issue of the possibility of accepting Chinese expert medical team comprising of doctors, nurses and technicians to handle and treat the Coronavirus infected patients and also provide training to Bangladeshi medical professionals. He also discussed the possibility of importing ventilation machines from China during this critical moment of the Coronavirus outbreak in Bangladesh.

 Foreign Minister of Bangladesh requested the Chinese Foreign Minister to consider deferral of payments against all Back to Back Letter of Credit (LC) opened in favour of Chinese suppliers for one year. The Chinese Foreign Minister responded positively and assured him of their full support to Bangladesh.

  While recalling the cordial meeting between Prime Minister Sheikh Hasina and President Xi, Dr. Momen requested his Chinese counterpart to help early repatriation of Rohignya to Myanmar as promised. At this point, Foreign Minister Wang Yi felt the urge of early repatriation and assured to extend Chinese support to that end. The two Foreign Ministers also reiterated their support for each other in the international arena.

  Chinese Foreign Minister Wang Yi expressed gratitude and thanks to the Bangladesh Government for its valued contribution of Masks, hand sanitizers, hand gloves etc. during the critical moments of Coronavirus outbreak in Wuhan city and other parts of China. In exchange, Foreign Minister Dr. Momen expressed gratitude and thanks to the Government of China for their contribution of Coronavirus Testing Kits, Personal Protection Equipment and Infrared Thermometer. He also mentioned the contribution of ‘Jack Ma Foundation’ and ‘Alibaba Foundation’. Dr. Momen extended his sincere appreciation to the Government of China for taking utmost care of Bangladeshi students in Wuhan and other parts of China in the wake of the Coronavirus outbreak. He expressed Bangladesh's solidarity with the China government for observing 4th April as the national mourning day in China.

  Bangladesh Foreign Minister Dr. Momen was pleased to receive a call from the Chinese Foreign Minister and spoke for 45 minutes. Chinese Foreign Minister reassured Dr. Momen and promised to work together to overcome newer challenges. The two Foreign Ministers ended with the good wishes for both the countries.

#

Tohidul/Rahat/Rezzakul/Rezaul/2020/1730 hours

তথ্যবিবরণী নম্বর : ১২৭৮

**পুলিশের নতুন মহাপরিদর্শক বেনজীর আহমেদ**

ঢাকা, ২৫ চৈত্র (৮ এপ্রিল) :

 পুলিশের মহাপরিদর্শক (আইজিপি) হলেন র‌্যাপিড এ্যাকশন ব্যাটালিয়ান (র‌্যাব) এর মহাপরিচালক বেনজীর আহমেদ। একই সঙ্গে পুলিশের অপরাধ তদন্ত বিভাগের (সিআইডি) বর্তমান প্রধান চৌধুরী আবদুল্লাহ আল-মামুনকে র‌্যাবের মহাপরিচালক করা হয়েছে।

 বুধবার এ বিষয়ে প্রজ্ঞাপন প্রকাশ করেছে স্বরাষ্ট্র মন্ত্রণালয়ের জননিরাপত্তা বিভাগ।

#

মারুফ/মনোজিৎ/২০২০/১৫.২০ ঘণ্টা

তথ্যবিবরণী নম্বর : ১২৭৭

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ২৫ চৈত্র (৮ এপ্রিল) :

 রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর) এর তথ্যানুযায়ী আজ দেশে নতুন করে আরো ৫৪ জনের শরীরে করোনা সংক্রমণ ধরা পড়েছে। বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ২১৮ জন। এখন পর্যন্ত সুস্থ হয়ে বাড়ি ফিরেছেন মোট ৩৩ জন। গত ২৪ ঘন্টায় ৩ জনসহ এ পর্যন্ত এ রোগে মোট ২০ জন মৃত্যুবরণ করেছেন। গত ২৪ ঘন্টায় ৯৮১ জনের নমুনা পরীক্ষা করা হয়েছ। নতুন আক্রান্ত ৫৪ জনের মধ্যে রাজধানীতে ৩৯ জন।

 এদিকে ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪টি জেলায় ৬ এপ্রিল ২০২০ তারিখ পর্যন্ত শিশু খাদ্যসহ অন্যান্য সামগ্রী ক্রয়ের জন্য ২২ কোটি ১৫ লক্ষ ৭২ হাজার ২৬৪ টাকা জিআর (ক্যাশ) নগদ, এবং ৫৬ হাজার ৫ শত ৬৭ মেঃ টন জিআর চাল জেলা প্রশাসকের অনুকূলে বরাদ্দ প্রদান করা হয়েছে।

 দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য সমগ্র দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

#

মারুফ/মনোজিৎ/২০২০/১৫.০০ ঘণ্টা

তথ্যবিবরণী নম্বর: ১২৭৬

**ধর্ম মন্ত্রণালয়ের সরকারি ও বেসরকারি ব্যবস্থাপনার হজযাত্রী নিবন্ধন**

**সময়সীমা ১৬ এপ্রিল পর্যন্ত বর্ধিত**

ঢাকা, ২৫ চৈত্র (৮ এপ্রিল) :

 ২০২০ সালে সরকারি ও বেসরকারি ব্যবস্থাপনায় হজ পালনে ইচ্ছুক ব্যক্তিদের নিবন্ধনের সুবিধার্থে হজযাত্রী নিবন্ধনের সময়সীমা আগামী ১৬ এপ্রিল ২০২০ পর্যন্ত বর্ধিত করা হয়েছে।

 মঙ্গলবার (৭ এপ্রিল) ধর্ম মন্ত্রণালয়ের এক বিজ্ঞপ্তিতে এ তথ্য জানানো হয়েছে।

 সরকারি ব্যবস্থাপনায় এ পর্যন্ত সকল প্রাক-নিবন্ধিত ব্যক্তিসহ হজে গমনেচ্ছু যে কোন ব্যক্তি নতুনভাবে একইসাথে প্রাক-নিবন্ধন ও নিবন্ধন করতে পারবেন। অন্যদিকে বেসরকারি ব্যবস্থাপনায় প্রাক-নিবন্ধনের সর্বশেষ ক্রমিক ৬,৭২,১৯৯ পর্যন্ত ব্যক্তিগণের মধ্যে ‘আগে আসলে আগে নিবন্ধন করা হবে’ ভিত্তিতে নিবন্ধন করতে পারবেন। পাসপোর্ট ভেরিফিকেশনের সুবিধার্থে আগামী ১৫ এপ্রিল ২০২০ এর মধ্যে সংশ্লিষ্ট নিবন্ধন কেন্দ্রে পাসপোর্ট দাখিল করতে হবে।

 বেসরকারি ব্যবস্থাপনায় হজ পালনে ইচ্ছুক ব্যক্তিগণ শুধুমাত্র এক লাখ একান্ন হাজার নয়শত নব্বই টাকা জমা প্রদান করে নিবন্ধন করবেন। আপাতত কোন অবস্থাতেই এর অতিরিক্ত টাকা জমা প্রদান করবেন না। কোন এজেন্সি নিবন্ধনের জন্য এর অতিরিক্ত টাকা দাবি করলে তাৎক্ষণিকভাবে ধর্ম বিষয়ক মন্ত্রণালয়কে জানাতে হবে বলে বিজ্ঞপ্তিতে জানানো হয়েছে।

##

মারুফ/মনোজিৎ/২০২০/১৪৩৫ ঘণ্টা

তথ্যবিবরণী নম্বর : ১২৭৫

**পবিত্র শবেবরাত উপলক্ষে প্রধানমন্ত্রীর বাণী**

ঢাকা, ২৫ চৈত্র (৮ এপ্রিল) :

 **­­­**

 প্রধানমন্ত্রী শেখ হাসিনা পবিত্র শবেবরাত উপলক্ষে নিম্নোক্ত বাণী প্রদান করেছেন :

 “বাংলাদেশসহ বিশ্বের সকল মুসলমানকে পবিত্র শবেবরাত উপলক্ষে আমি আন্তরিক মোবারকবাদ জানাচ্ছি।

 মানবজাতির জন্য সৌভাগ্যের এই রজনী বয়ে আনে মহান আল্লাহ রাব্বুল আলামিনের অশেষ রহমত ও বরকত। এ রাতে আল্লাহপাক ক্ষমা প্রদর্শন এবং প্রার্থনা পূরণের অনুপম মহিমা প্রদর্শন করেন।

 পবিত্র শবেবরাতের মাহাত্মে উদ্বুদ্ধ হয়ে মানব কল্যাণ ও দেশ গড়ার কাজে আত্মনিয়োগ করার জন্য সকলের প্রতি আহ্বান জানাচ্ছি।

 আসুন, সকল প্রকার অন্যায়, অনাচার, হানাহানি ও কুসংস্কার পরিহার করে আমরা শান্তির ধর্ম ইসলামের চেতনাকে ব্যক্তি, সমাজ ও জাতীয় জীবনের সকল স্তরে প্রতিষ্ঠা করি।

 রহমতের এই রাত আমাদের জন্য শান্তি, সমৃদ্ধি ও উন্নয়নের বার্তা বয়ে আনুক- এ প্রার্থনা করি। মহান আল্লাহতায়ালা আমাদের সকলকে হেফাজত করুন। আমিন।

জয় বাংলা, জয় বঙ্গবন্ধু

 বাংলাদেশ চিরজীবী হোক।”

#

ইমরুল কায়েস/মারুফ/মনোজিৎ*/২০২০/১৪০০ ঘণ্টা*

তথ্যবিবরণী নম্বর : ১২৭৪

**পবিত্র শবেবরাত উপলক্ষে রাষ্ট্রপতির বাণী**

ঢাকা, ২৫ চৈত্র (৮ এপ্রিল) :

 রাষ্ট্রপতি মোঃ আবদুল হামিদ পবিত্র শবেবরাত উপলক্ষে নিম্নোক্ত বাণী প্রদান করেছেন :

“পবিত্র শবেবরাত মুসলমানদের জন্য মহিমান্বিত ও বরকতময় এক রজনী। এ উপলক্ষে আমি দেশবাসীসহ সমগ্র মুসলিম উম্মাহকে জানাই আন্তরিক মোবারকবাদ।

মাহে রমজান ও সৌভাগ্যের আগমনী বারতা নিয়ে পবিত্র লায়লাতুল বরাত আমাদের মাঝে সমাগত। উপমহাদেশে শবেবরাত প্রধানত সৌভাগ্য রজনী হিসেবে পালিত হয়। মানবজাতিকে এই পবিত্র রজনী আল্লাহ্ তা’য়ালার বিশেষ অনুগ্রহ ও ক্ষমা লাভের অপার সুযোগ এনে দেয়। ইসলাম শান্তি ও কল্যাণের ধর্ম। মানুষের ইহকালীন কল্যাণ ও পরকালীন মুক্তির জন্য ইসলামের সুমহান আদর্শ আমাদের পাথেয়। শবেবরাতের এই পবিত্র রজনীতে আমরা সর্বশক্তিমান আল্লাহর দরবারে অশেষ রহমত ও বরকত কামনার পাশাপাশি দেশের অব্যাহত অগ্রগতি, কল্যাণ এবং মুসলিম উম্মাহর বৃহত্তর ঐক্যের প্রার্থনা জানাই। সৌভাগ্যমণ্ডিত পবিত্র শবেবরাতের পূর্ণ ফজিলত আমাদের উপর বর্ষিত হোক।

সারাবিশ্ব এখন নভেল করোনা ভাইরাসের সংক্রমণে বিপর্যস্ত। বিশ্বব্যাপী প্রতিদিন হাজার হাজার মানুষ এ ভাইরাসে আক্রান্ত হচ্ছে এবং মৃত্যুবরণ করছে। বাংলাদেশও এই ভাইরাসের আক্রমণের শিকার। তাই এখন আমাদের সবচেয়ে বড় দায়িত্ব হচ্ছে দেশ ও দেশের জনগণকে করোনার ছোবল থেকে রক্ষা করা। আর এজন্য স্বাস্থ্যবিধি যথাযথভাবে মেনে চলা ও সামাজিক দূরত্ব নিশ্চিত করা অত্যন্ত জরুরি। সরকার ইতোমধ্যে করোনা পরিস্থিতি মোকাবিলায় নানামুখী পদক্ষেপ গ্রহণ করেছে। তাই আসুন আতঙ্কিত না হয়ে সচেতন হয়ে করোনা মোকাবিলা করি। পবিত্র শবেবরাতের রাতে আমরা নিজ নিজ ঘরে বসে আল্লাহর ইবাদত করি। প্রার্থনা করি পরম করুণাময় যেন বিশ্ববাসীকে এ মহামারি থেকে রক্ষা করেন। পবিত্র শবেবরাত সকলের জন্য ক্ষমা, বরকত, সমৃদ্ধি ও কল্যাণ বয়ে আনুক, মহান আল্লাহর দরবারে এ কামনা করি। মহান আল্লাহ আমাদের প্রার্থনা কবুল করুন।

জয় বাংলা।

খোদা হাফেজ, বাংলাদেশ চিরজীবী হোক।”

#

ইমরানুল/মারুফ/মনোজিৎ*/২০২০/১৪১০ ঘণ্টা*